ବେଆଇନ କୋଠା ଭାଙ୍ଗିଲା ପ୍ରଶାସନ\nପାରଳାଖେମୁଣ୍ଡି, ୭। ୨(ସ୍ବ.ପ୍ର.)-ଗଜପତି ଜିଲା ପାରଳାଖେମୁଣ୍ଡି ସହରରେ କେତେକ ବ୍ୟକ୍ତି ସରକାରୀ ଜାଗା ଅକ୍ତିଆର କରି ବେଆଇନ ଭାବେ କୋଠା ନିର୍ମାଣ କରି ବ୍ୟବସାୟ ଚଳାଇଛନ୍ତି।\nବେଆଇନ କୋଠା ଭାଙ୍ଗିଲା ପ୍ରଶାସନ\t February 7th, 23:22 PM February 7th, 23:22 PM\nପାରଳାଖେମୁଣ୍ଡି, ୭। ୨(ସ୍ବ.ପ୍ର.)-ଗଜପତି ଜିଲା ପାରଳାଖେମୁଣ୍ଡି ସହରରେ କେତେକ ବ୍ୟକ୍ତି ସରକାରୀ ଜାଗା ଅକ୍ତିଆର କରି ବେଆଇନ ଭାବେ କୋଠା ନିର୍ମାଣ କରି ବ୍ୟବସାୟ ଚଳାଇଛନ୍ତି। ଜିଲା ମୁଖ୍ୟ ଚିକିତ୍ସାଳୟ ନିକଟରେ ଗଢିଉଠିଥିବା ଏକ ଔଷଧ ଦୋକାନକୁ କୋର୍ଟ ନିର୍ଦ୍ଦେଶ କ୍ରମେ ବୁଧବାର ପ୍ରଶାସନ ପକ୍ଷରୁ ଭାଙ୍ଗିଦିଆଯିବା ପରେ ଏଭଳି ଘଟଣା ସାମ୍ନାକୁ ଆସିଛି। ସୂଚନା ଅନୁଯାୟୀ, କିଛିବର୍ଷ ତଳେ ସହରର ଜଣେ ବ୍ୟକ୍ତି ଜିଲା ମୁଖ୍ୟ ଚିକିତ୍ସାଳୟ ପାଖରେ ସରକାରୀ ଜାଗା ମାଡ଼ିବସି ବେଆଇନ ଭାବେ କୋଠାଘର ତିଆରି କରିଥିଲେ। ସେଠାରେ ସେ ଲକ୍ଷ୍ମୀ ମେଡିକାଲ ଷ୍ଟୋର ନାମରେ ଔଷଧ ଦୋକାନ ଖୋଲି ବ୍ୟବସାୟ କରିଆସୁଥିଲେ। ଏହାକୁ ଚିକିତ୍ସାଳୟ କର୍ତ୍ତୃପକ୍ଷ ବିରୋଧ କରି ଉକ୍ତ କୋଠାକୁ ହଟାଇବା ଲାଗି କହିଥିଲେ। ମାତ୍ର ବ୍ୟବସାୟୀଜଣକ ନଶୁଣିବାରୁ ଚିକିତ୍ସାଳୟ କର୍ତ୍ତୃପକ୍ଷ ପଦକ୍ଷେପ ପାଇଁ କୋର୍ଟଙ୍କ ଦ୍ୱାରସ୍ଥ ହୋଇଥିଲେ। କୋଠା ଭାଙ୍ଗିବା ପାଇଁ ପ୍ରଶାସନକୁ କୋର୍ଟ ନିର୍ଦ୍ଦେଶ ଦେଇଥିଲେ। ଏ ନେଇ ୧୫ଦିନ ତଳେ ପ୍ରଶାସନ ପକ୍ଷରୁ ନୋଟିସ ଜାରି କରାଯାଇଥିଲା। ସେହି ଅନୁସାରେ ବୁଧବାର ସକାଳ ୯ଟାରେ ଉକ୍ତ କୋଠାକୁ ମେଶିନ ଲଗାଇ ଭଙ୍ଗାଯାଇଛି ା ଏହି ସମୟରେ ମାଜିଷ୍ଟ୍ରେଟ ଦାୟିତ୍ୱରେ ଥିବା କେଦାରନାଥ ଭୋଇ ଓ ମନୋରଞ୍ଜନ ସାହୁଙ୍କ ସମେତ ଆଇନଶୃଙ୍ଖଳା ପରିସ୍ଥିତିକୁ ଦୃଷ୍ଟିରେ ରଖି ଜିଲା ଆରକ୍ଷୀ ଅଧୀକ୍ଷକ ଅମୂଲ୍ୟ କୁମାର ଦାସ, ଏସଡିପିଓ ଠାକୁର ପ୍ରସାଦ ପାତ୍ର ଓ ପାରଳାଖେମୁଣ୍ଡି ଥାନା ଅଧିକାରୀ ବାବୁଲି ନାୟକ ପ୍ରମୁଖ ଉପସ୍ଥିତ ଥିଲେ। ଆଗକୁ ସହରର ରାସ୍ତା ପ୍ରଶସ୍ତୀକରଣ ହେବାକୁ ଥିବାବେଳେ ଏହି ଭଙ୍ଗା ଘଟଣାକୁ ନେଇ ବେଶ୍ ଚର୍ଚ୍ଚା ଚାଲିଛି।
